Der er ofte turister, der står og knipser billeder af bygningen, og den indgår i guidede ture i Aalborg, når turister bliver vist rundt. Ja, faktisk er Jens Bangs Stenhus en af Aalborgs mest fotograferede bygninger. Men siden foråret har et reklamebanner hængt på forsiden af bygningen, der er en af Aalborgs ældste. Og det har af flere omgange skabt en heftig debat på Facebook. Senest 30. juni hvor en borger harcelerede over, at banneret trods debatten og løfter om politisk indblanding stadig hang på bygningen, der i øvrigt er en fredet bygning. Flere skriver i kommentartråden, at banneret er et udtryk for manglende respekt overfor bygningen, der blev bygget i 1624. En anden bruger skriver: - Ja, det er ikke pænt. Det skæmmer bygningen. I perioden 1666-2013 husede underetagen Svaneapoteket, men nu er en genbrugsforretning flyttet ind i lokalerne, og det er dem, der har opsat et banner. I kommentartråden blander den ansvarlige rådmand for By og Landskabsforvaltningen i Aalborg Kommune, Jan Nymark Rose Thaysen (V) sig også i debatten. Han har nemlig tidligere vendt tommelfingeren ned til banneret. Men fordi bygningen er fredet, hører den ind under Slots- og Kulturstyrelsen, og derfor kan Aalborg Kommune ikke stille noget op. Ifølge rådmanden skulle styrelsen være orienteret om sagen.

Referat:
Trods debat og løfter om politisk indblanding hænger der stadig banner på fredet bygning.